Papersnake/gushiwen huggingface dataset:
人月圆·春晚次韵
张可久（元代）

萋萋芳草春云乱，愁在夕阳中。短亭别酒，平湖画舫，垂柳骄骢。一声啼鸟，一番夜雨，一阵东风。桃花吹尽，佳人何在，门掩残红。
上元翫灯二首
白玉蟾（宋代）

上界天宫此按行，五云深处有箫笙。
一轮宝月明如昼，万斛金莲开满城。
双桧分题
金君卿（宋代）

名蓝压城闉，巀岌耸双桧。得地不孤立，陵风自相对。

根盘乖龙不，叶剪苍璧碎。交柯纽顽铜，叠影森翠盖。

劲无丝萝托，直与松柏配。争高丈夫气，耻学儿女态。

雪霜正柔落，草木任颠沛。同心岁寒间，正色烟霞外。

斧斤未剪拂，志节已高迈。出群才可惊，有作器必大。

考室须栋隆，济川俟舟载。
观石佛
王十朋（宋代）

土木涂金巧逼真，总随浮幻化埃尘。何人著意镌山骨，长现金刚不坏身。
念奴娇·并肩楼上
刘过（宋代）

并肩楼上，小阑干、犹记年时凭处。百岁光阴弹指过，消得几番寒暑。鹊去桥空，燕飞钗在，不见穿针女。老怀凄断，夜凉知共谁诉。不管天上人间，秋期月影，两处相思苦。闲揭纱窗人未寝，泪眼不曾晴雨。花落莲汀，叶喧梧井，孤雁应为侣。浩歌而已，一杯长记时序。
戏遣老懹
陆游（宋代）

旧袭家风号散人，晚承恩诏赐闲身。
放狂泥酒都忘老，厚价收书不似贫。
霜晓方惊群木脱，春晴又喜一花新。
先生偶出人难遇，陌上争先看角巾。
纸窗
陈恭尹（清代）

虚牖任风行，灯摇坐不成。谁开一匹练，似得数重城。

自鉴呈身影，孤吟聚正声。古人于视听，毋取太分明。
九日与杨凝、崔淑期登江上山会有故不得往因赠之
朱放（唐代）

欲从携手登高去，一到门前意已无。

那得更将头上发，学他年少插茱萸。
次姜秦祠和胡教授韵
释圆悟（宋代）

晓谒崇祠雾霭深，行藏因识二贤心。
榻前自有孤忠疏，林下谁赓招隐吟。
寂寂精庐苍藓入，堂堂遗像暗尘侵。
客中莫致生刍奠，聊汲山泉荐菊斟。
夜雨感怀二首 其一
郭祥正（宋代）

夜雨霪难霁，沟塍复乱蛙。轻寒侵病骨，馀响答空阶。

杜子嗟沾湿，庄生失渚涯。通宵不成寐，归思泻长淮。
感皇恩（寿铅山陈丞及之）
辛弃疾（宋代）

富贵不须论，公应自有。且把新词祝公寿。当年仙桂，父子同攀希有。人言金殿上，他年又。

冠冕在前，周公拜手。同日催班鲁公后。此时人羡，绿鬓朱颜依旧。亲朋来贺喜，休辞酒。
观弈
陈梅峰（清代）

一枰楚汉阵分明，马走车飞俟隙乘。我更彻宵看结局，落花多处剔残灯。
送司马池归夏台
魏野（宋代）

芳草垂杨弄色初，山中好酒想踌踟。
他时驷马乘如祖，莫忘今朝跨蹇驴。
湖上客舍睡起
徐宝之（宋代）

湿云冉冉树藏鸦，秋岸无人小艇斜。
细雨入帘新睡起，晚□吹落木犀花。
赠僧道光
李廉访（宋代）

蒙泉崇福僧道光，只有诗肠无酒肠。
野鹤性情猿伴侣，啸吟风月独昂藏。
雪意
陆游（宋代）

风吼江郊雪意浓，云如雨阵决雌雄。
山寒酒过平时量，窗黑书亏半日功。
闲话更端茶灶熟，清诗分韵地炉红。
不须遽觅华胥路，更俟天花落坐中。
相和歌辞。饮马长城窟行
袁朗（唐代）

朔风动秋草，清跸长安道。长城连不穷，所以隔华戎。

规模惟圣作，荷负晓成功。鸟庭已向内，龙荒更凿空。

玉关尘卷静，金微路已通。汤征随北怨，舜咏起南风。

画野功初立，绥边事云集。朝服践狼居，凯歌旋马邑。

山响传凤吹，霜华藻琼钑。属国拥节归，单于款关入。

日落寒云起，惊沙被原隰。零落叶已寒，河流清且急。

四时徭役尽，千载干戈戢。太平今若斯，汗马竟无施。

惟当事笔研，归去草封禅。
初春群玉山楼滞雨二首 其二
卢龙云（明代）

青青麦陇发华滋，烟雨微濛望亦宜。林冻乍消飞燕雀，涧泉初亦浴凫鹥。

千家城郭春偏丽，百叠云山翠转奇。最是旅游思道路，目悬钟鼓报晴时。
赠沈方邺兼送之罗浮二首 其二
陈恭尹（清代）

挂帆东近列仙家，瑶室璇房路已赊。高瀑倚风时作雨，远峰含日半成霞。

山人散住茏葱竹，旅食多烹巨胜花。知有妇翁为鲍靓，不劳丹灶问丹砂。
秋思
洪咨夔（宋代）

一曲玉连琐，十分金屈巵。
故新相代谢，底用为秋悲。
七爱诗·白太傅（居易）
皮日休（唐代）

吾爱白乐天，逸才生自然。谁谓辞翰器，乃是经纶贤。
欻从浮艳诗，作得典诰篇。立身百行足，为文六艺全。
清望逸内署，直声惊谏垣。所刺必有思，所临必可传。
忘形任诗酒，寄傲遍林泉。所望标文柄，所希持化权。
何期遇訾毁，中道多左迁。天下皆汲汲，乐天独怡然。
天下皆闷闷，乐天独舍旃。高吟辞两掖，清啸罢三川。
处世似孤鹤，遗荣同脱蝉。仕若不得志，可为龟镜焉。
谏长之门人曾君三异作招隐图并赋二诗以招谏长之归亦赋二首 其一
许及之（宋代）

谢公雅志在东山，其奈苍生债未还。寄语故人专一壑，不妨清梦落沧湾。
拟挽歌辞·其三
陶渊明（魏晋）

荒草何茫茫，白杨亦萧萧。
严霜九月中，送我出远郊。
四面无人居，高坟正嶕峣。
马为仰天鸣，风为自萧条。
幽室一已闭，千年不复朝。
千年不复朝，贤达无奈何。
向来相送人，各自还其家。
亲戚或余悲，他人亦已歌。
死去何所道，托体同山阿。
水涨平后散步登北城作二章 其一
姚燮（清代）

裹云坐清昼，压水眠黄昏。素壁不留滓，今有新苔痕。

暄暄渐生日，稍稍堪出门。漉漉江湖泥，烂烂胶巷村。

饥乌识人饿，不来屋角翻。下投落叶堆，乱啄枯木根。

似感翼尚完，劳据仍天恩。民生有转机，未妨乞食存。

八月御重裌，于理当已温。何以风略吹，悚然凉心魂。
浣溪沙
虞集（宋代）

江上秋风日夜生。萧萧两鬓葛衣轻。芭蕉丛竹共幽情。病骨不禁湘簟冷，梦魂犹似玉堂清。画檐疏雨过三更。
咏史诗。西园
胡曾（唐代）

月满西园夜未央，金风不动邺天凉。

高情公子多秋兴，更领诗人入醉乡。
丽人行
杨维桢（元代）

杨白花飞愁杀人，美人如华不胜春。
锦鞯驮起双凤缕，黄门挟飞五花云。
白日雷霆夹城道，乐游园里春正好。
就中小姊最娇强，雌雄双飞观者恼。
瑶池斗草碧云移，草青草歇春不知。
黄裙有恨随春水，椒房青蝇何处起。
君不见翠羽飕飕帐一空，东方蝃蝀缠紫宫。
王侍御南原庄
贾岛（唐代）

买得足云地，新栽药数窠。峰头盘一径，原下注双河。

春寺闲眠久，晴台独上多。南斋宿雨后，仍许重来麽。
送光禄王寺丞通判徐方
王禹偁（宋代）

通悴徐方蒨绶新，老莱衣服暂离身。
家君莲幕开厅事，府帅金貂耀缙绅。
戏马台荒春寂寞，斩蛇乡古树轮囷。
公余应长吟滋味，好寄西垣寓直人。
曾公道夫出示先世手泽斂衽拜观之馀敬题二小
聂子述（宋代）

一门翰墨森圭壁，诸老题评粲锦花。
珍重云仍好收拾，夜虹贯月定君家。
似永固主僧惠福
陈著（宋代）

偶来乘暇隙，又过古禅林。
白日钟鱼外，清风竹树阴。
无言自有趣，得句亦何心。
相见不相问，老僧知我深。
始平公以光得免使北以诗谨依韵酬和
司马光（宋代）

皇华将命得入难，专对非才辄自言。
幸免驱车涉沙漠，尚容载笔待宣温。
不惟羞屈穹庐膝，无奈常游魏阙魂。
衮职区区未能补，何时余论奉清樽。
送绵竹王主簿
曹彦约（宋代）

渴想才名不计年，得诗甜处彻中边。
知君眼里藏青白，吒意杯中别圣贤。
万里偶逢多幸耳，一朝相别两茫然。
荣归蜀道川涂稳，莫漫嚱吁信谪仙。
闻洪稚存入关却寄 其四
杨芳灿（清代）

湖山佳处尽相羊，蟹舍渔村认故乡。筑室且教泥水蔽，著书合付子孙藏。

羁魂恐尚依铜柱，归梦时应到玉堂。愧我浮沈销志节，白头颜驷乞为郎。
题石菖蒲六韵
张宁（明代）

一室萧然景最清，小池丛石细蒲生。日长自觉閒情好，书罢还宜倦眼明。

行见有花昭上瑞，不须多节表虚声。频呼稚子添新汲，静据胡床看晚晴。

楚畹幽期空自许，谢庭佳致蚤同盟。凭君莫话崇高事，已伴琅玕进玉京。
宿卓水 其二
许衡（元代）

水自清声竹有风，我来端欲豁尘蒙。明朝杖履西城路，怅望家山翠霭中。
永泰刘令清曦亭
文同（宋代）

木杪照初日，捲帘知晓晴。
轩窗无限思，图史有余清。
露下蒙花重，风来泛竹轻。
何须嫌五斗，持此谢渊明。
秋蕊香（生日）
史浩（宋代）

玉露瀼瀼，秋色似画，东堂宴席初开。红萸泛寿斝，紫菊上妆台。初栏见、新雁已南来。落霞孤鹜徘徊。最奇处，重阳将近，凉满襟怀。
萧洒秀眉，华发丹脸，映双瞳、的白乐如孩。擘香笺、听丽句新裁。池上三回蟠桃熟，玉纤时捧琼杯。但愿得，年年此会满蓬莱。
夜与邻几持国归
梅尧臣（宋代）

红尘夜不息，横衢若烟雾。
朝见车马来，暮见车马去。
车中目炯炯，马上情遽遽。
交相知是谁，飞先无觅处。
送鉴座主
释智愚（宋代）

纸灯吹灭尚迂回，直至如今心未灰。
台石鲜花将半蚀，不知焚钞复谁来。
挽沈叔晦国录
孙应时（宋代）

人物今能几，公才谁不如。
时情容见嫉，天意亦成虚。
千载格心学，平生流涕书。
一言终不吐，寒日闭幽墟。
春申君
徐钧（宋代）

输忠世子得逃秦，二十馀年相国荣。
固位但知迷孕女，防身惜不用朱英。
端午贴子词 其三
周麟之（宋代）

日永三星正，风薰万宇凉。要知垂艾意，期与庶民康。
送朱仲山之京
黄溍（元代）

麒麟出渥洼，意欲周八极。刍豆岂不多，未便甘伏枥。

念君抱耿耿，坐视暄凉易。忽辞白发亲，去作青云客。

应恐邓仲华，笑尔长寂寂。鄙人属有念，未办经世策。

青灯雨如线，穷巷方偪仄。县知掺斧斤，不必睨樗栎。

往哉布汝怀，庶用副前席。勿云万户侯，自可谈笑觅。

百年滔滔内，岐路足南北。出处会有为，聚散奚暇惜。

歌我辛苦词，送子远行役。峥嵘壮士志，惨淡游子色。

那无平生期，慎尔保金石。莫将贾生泪，先为离别滴。
颂古十三首 其八
释德光（宋代）

苦中乐，乐中苦，赵州这僧俱欠悟。直饶顿彻根源，也是泥中洗土。
赋刘仲高高斋诗
饶节（宋代）

先生言语妙天下，向来太学传芬芳。当时品目入前辈，后生籍籍窥馀光。

立谈一见便相可，交无新旧合则章。别来几何岁月忙，我已三变变沧浪。

子才如许犹绿裳，宜参公卿升庙堂，何为高斋尚翱翔。

悬知公意非自高，自高自圣渠作狂。泰山北斗不自赞，琼株玉树绝否臧。

用则伊周冠百王，直道而行气益昌。不用两龚或退藏，直道而去括智囊。

用与不用俱徜徉，使妇无裈非吉祥。世人言高不著本，但欲困苦邻饥尪。

不知舒卷重在我，尊为帝师初未妨。先生年来力学道，等观穷达如炎凉。

屈伸有命不足论，要保胸中百鍊刚。
天聪洞
朱元升（宋代）

云开岩玲珑，一窍入虚空。
亦有闾阎事，何当叩上穹。
满江红 和锡鬯吴大帝庙下作
曹贞吉（清代）

遗庙江东，旧日是、紫髯天下。英魂在、灵风梦雨，卷旗飘瓦。

师子雄才原足惜，孝廉妩媚还能霸。笑周郎、帷幄虑偏长，忘中夏。

羞铜雀，东风借。军衣白，艨艟驾。彼孙刘之睦，姻盟何假。

自惜江山吴子国，于今父老新丰社。听石头、战鼓似寒潮，空城打。
壬寅春正四日晋郡小憩道中古庵信笔书此 其二
何士循（清代）

行肠转易饥，草草具午膳。餐少味无兼，酒浊壶有半。

举酒酬古佛，低眉佛无见。独饮意亦欣，暂喜得閒散。

乡民纷来窥，短衣仅及骭。窃言宦性殊，不米而食面。

儿童不畏官，索食天真烂。祇此数餦餭，分食苦难遍。

安得仓箱盈，家家足饱饭。
赠玉牒道人 其二
曾丰（宋代）

过情君勿许迁除，屈指吾年六十馀。晚景固犹多暇日，全工仅可了残书。
酌第四桥水有怀陆羽
周南（宋代）

未必茶瓯胜酒醒，且将衰发戴寒星。
太湖西与松江接，不碍幽人第水经。
谒杜工部祠
严金清（清代）

名句推唐代，荒凉俎豆新。三间空屋宇，千古一诗人。

下马悲陈迹，登堂悟宿因。吟魂今在否，我亦乱离身。
娄忠简公挽词
楼钥（宋代）

共政三年久，蜚英四海尊。
色词无假借，风裁靡嚣喧。
但欲持公道，宁容启幸门。
经纶终未究，犹有典刑存。
和康节天意为人二吟
王义山（宋代）

一毫矫揉不安然，人众岂能终胜天。
透出梦关方是觉，要从心胜自澄源。
人能穷理始知命，事到容心便费言。
造物安排都已定，道中浩浩而渊渊。
读毛诗
释智圆（宋代）

夫子删来三百章，箴规明白佐时王。
近来吟咏唯风月，谤木诗官事久亡。
句
杜圭（宋代）

鹿头屹立青疑染，龙渡横飞势欲来。
寄陈正己
曾极（宋代）

十载忧迫发半华，东山有意净胡沙。公车战策三千牍，腹笥兵书五十家。

好佩青萍光夺月，莫惊赤羽气成霞。嗟予本亦轻生者，欲渡黄海掷马挝。
再泛吴江
王禹偁（宋代）

二年为吏住江滨，重到江头照病身。
满眼碧波输野鸟，一蓑疏雨属渔人。
随船晓月孤轮白，入座晴山数点春。
张翰精灵还笑我，绿袍依旧惹埃尘。
罗元通挽诗
杨万里（宋代）

奏赋曾三北，兴能竟二南。如何双桂子，枉著拜亲衫。

旧事馀诗酒，何人续笑谈。生前孝友在，伐石为公镵。
雪楼程御史次方山房韵见寄用韵答赋三首 其二
何梦桂（宋代）

青楼有蛾眉，翳袖渺独处。日暮赋摽梅，愧我求彼士。

谁家操孤鸾，感此中夜起。明河落天西，玉绳低欲轾。

结言藉媒劳，恩重报无地。明珠在罗襦，谁能谅心事。
次韵林缉熙游罗浮四首 其四 登罗浮
陈献章（明代）

拔地决起瘦鹤躯，插天壁立东南隅。眼中非子不能到，海上何山可与俱。

便从往种扶桑树，即将写入方舆图。群仙未用誇三岛，一览还应隘八区。
与英才言聚赋得升天行
慧净（唐代）

驭风过阆苑，控鹤下瀛洲。欲采三芝秀，先从千仞游。

驾凤吟虚管，乘槎泛浅流。颓龄一已驻，方验大椿秋。
烟梅睡雀墨戏
张雨（元代）

珍偶偏怜琼树，寒香漠漠纷纷。谁见罗浮月黑，一枝同梦梨云。
折花背立一美人图
徐贲（元代）

绣罢春衫出阁迟，辛夷花下立多时。
内园且是无人到，不省含羞怕见谁。
挽吴准斋
徐元杰（宋代）

壮岁能官不厌卑，怆怀霜露蚤知几。
扣其学问中心得，如此典知今代希。
天子诏之坚逊避，朝端达者夙瞻依。
甲辰重晤言前定，痛述生平泪忍挥。
颂古四十四首 其十五
释法泰（宋代）

赵州三度吃茶，禾山打鼓难比。休于句下寻求，识取口中滋味。

若识得，观音院里有弥勒。
送惟凤之衡阳
释行肇（宋代）

重城独隐居，世人寡相识。
回塘路寂寥，深径花狼籍。
西风思忽生，南泉语还忆。
遥山去意长，大江归梦直。
日暮立荒原，迢迢望空碧。
蜡梅
姜特立（宋代）

百花结成蜡，花香蜡不香。如何此枝上，似蜡更芬芳。

意彼百花此，结聚无所发。英灵为此花，色香相假合。

虞姬死为草，舞动应乐节。蜀主化杜鹃，啼染枝头血。

轮回有托化，亦闻金仙说。花月自有妖，未易以理察。

乌知此花此，为香不为蜡。
华干携茶入园晚坐柔桑下
朱翌（宋代）

光穿两脚间彤霞，声急城头集暮鸦。
且与凤雏桑下坐，共烹龙焙雨前茶。
的中薏嫩莲新采，笋上竿成竹已斜。
读得齐民书熟烂，把锄今作老生涯。
酹江月（武昌怀古）
葛长庚（宋代）

汉江北泻，下长淮、洗尽胸中今古。楼橹横波征雁远，谁见鱼龙夜舞。鹦鹉洲云，凤凰池月，付与沙头鹭。功名何处，年年惟见春絮。

非不豪似周瑜，壮如黄祖，亦随秋风度。野草闲花无限数，渺在西山南浦。黄鹤楼人，赤乌年事，江汉亭前路。浮萍无据，水天几度朝暮。
春闺六言 其二
孔平仲（宋代）

燕子舞开烟绿，杜鹃啼破花红。满地夕阳芳草，有时细雨斜风。

满帐尚寒梦短，彩笺虽远情通。泪痕染在襟上，愁绪织向机中。
罗浮山
张诩（明代）

罗浮山本蓬莱山，乃大洞天十之一。山高三千六百丈，三百里周遭始毕。

璇房瑶室七十二，四百乱峰蔽云日。峰之奇者号飞云，六月冰天股战慄。

更有神仙八大洞，绝无人地天勿密。洞之幽者勾曲通，神行妙运速不疾。

雷霆车马日夜喧，风吹不断练千匹。天台雁荡徒称雄，十洲三岛差彷佛。

石楼突兀列西东，俯视群山如虮虱。登望沧海一杯泓，尘缘捐尽心如失。

两山相接中截然，石磴萦纡盘诘诎。杳然铁桥流水幽，虹桥石桥远不及。

烟云惨淡非人寰，樵苏路绝无跻攀。凡襟俗眼争得近，仙翁剑客稍往还。

苍松古桧如云雾，石上红泉响潺湲。竹符丹灶在何许，紫鸾玄鹤空中抟。

梵宇琳宫相隐约，梅花村落桃源宽。酒国长春信有之，潮田恶岁不相干。

子西脚板刚一到，邯郸枕上梦初阑。仲素高栖在昔日，结庐胜处宁求安。

静观了了环中趣，未发能将气象看。此是延平单传旨，纷纷影响何足观。

乃知名山大道本不远，了非出世非世间。
次临封八景韵 其六 南寺钟声
岑一麒（明代）

城头挝鼓尚纷纷，僧扣蒲牢到处闻。惊落西山金顶月，摧开白石岭头云。

钵林未发悬河论，玉麈先挥听法勤。早坐禅台尘虑静，何须法外问华勋。
有疾豫别玉勾词客
程琼（清代）

风流嘉庆古难均，共命同心异别亲。应恨块泥将打破，谁能再塑管夫人。
仆在会稽泛舟至剡中是时雪迟梅子烟外万枝夹
王铚（宋代）

越溪梅接剡溪滨，得意还成一景春。
此日可怜高兴尽，扁舟处处作东邻。
题郑柏窗所藏莲社图
陈深（宋代）

白莲生清池，至洁尘不污。当时取名社，亦以清净故。

乐国初无有，莽莽果何处。陶公寄醉乡，盖深得其趣。

公何挽不入，谢何推不去。远师信高识，心杂固不取。

盗循彼何人，一见乃深许。士固未易知，身名期岁暮。

遗风惊千祀，流落见缃素。永怀名山游，乐与善人遇。

匡庐青拂天，江水日东骛。我将解世缠，已办登山具。

载酒酹渊明，问津桃源路。
晋二绝 其二
吕本中（宋代）

晋朝朝士安知礼，尽出纷纷篡贼馀。漫使当时辟世士，放言高论祖浮虚。
添声杨柳枝
葛长庚（宋代）

挼碎梅花一断肠。送斜阳。风烟缥缈月微茫。又昏黄。

平野寒芜何处断，接天长。短篱浅水橘青黄。度清香。
风吹蒲苇丛三首 其二
吕本中（宋代）

风吹蒲苇丛，秋色日向晚。美人何时来，行子饥未饭。
溪石呈李思道
高质斋（宋代）

共坐溪边石，溪清心自凉。
鱼惊烟艇过，鸥笑野人忙。
细草侵衣绿，飞花点鬓香。
东风尘暂息，拍手送斜阳。
张比部景真挽诗 其一
刘攽（宋代）

埋轮负壮志，持节向炎墟。反户惊殊俗，彤襜岂定居。

跕鸢愁瘴雾，断雁哭来书。天理真冥漠，谁能问太虚。
偈倾一百三十三首
释法薰（宋代）

尽大地不是自己，参天荆棘。
尽大地总是自己，满目尘埃横三竖四，
捏聚放开。要与南山相见，
还我第一筹来。
过下梅
杨万里（宋代）

不特山盘水亦回，溪山信美暇徘徊。
行人自趁斜阳急，关得归鸦更苦催。
卢溪谒周元公祠次韵
张吉（明代）

遗像端严殆逼真，周情孔思宋衣巾。群迷梦魇初醒客，久涸源头落访民。

岳渎高深侔作用，乾坤命脉系心神。荒山野水秋风里，僭踵仙卿荐绿蘋。
游潭柘岫云寺即事杂咏得诗六首 其二
弘历（清代）

春山绿如洗，四面作佳邻。默对如如相，惭为汲汲人。

天香凝篆细，空乐韵松频。古衲瓶盂净，将无隐者伦。
昧旦出新亭渚诗
徐勉（南北朝）

驱车凌早术，山华映初日。揽辔且徘徊，复值清江谧。

杳霭枫树林，参差黄鸟匹。气物宛如斯，重以心期逸。

春堤一游衍，终朝意殊悉。
元日 其三
邹浩（宋代）

此身何物比仪形，风里孤蓬水上萍。莫道南来无可绩，为谁扶出老人星。
次韵张提刑送行六绝
洪咨夔（宋代）

云边江树作离声，回首秋光满渭城。
蜀水吴山无间断，只应明月识人情。
寄祁居士
吕本中（宋代）

闻道祁居士，抄书手未停。艰难走异县，辛苦抱遗经。

野寺犹堪隐，人言懒复听。十年事夫子，今日得仪型。
春半闻归雁
杨万里（宋代）

春光深浅没人知，我正南归鴈北归。
头上一声如话别，一生长是背人飞。
春日杂书 其一
顾清（明代）

双翼锦䙰褷，花间任尔栖。春来自多雨，日暮不烦啼。
送长儿槃赴金陵典斛 其一
吴泳（宋代）

皤皤六十翁，碌碌三男子。阿柴冠尚痴，阿㭲晬欲死。

槃也年未彊，早为贫出仕。家庭所训诲，仕亦当念此。

敬则能莅官，敏则能决事。事长如严师，择交必端士。

僮亦人子耳，勿以盛气使。只效龙伯高，芳名播青史。
常君殉节诗
韦谦恒（清代）

独以书生能骂贼，当年英烈试重论。三刀讵足旌儒吏，一剑聊重答圣恩。

空祀桐乡频洒泪，谁招辽海未归魂。祇今凛凛馀生气，昔岭千秋有血痕。
绿窗诗十八首 其二
孙蕙兰（元代）

小阁烹香茗，疏帘下玉钩。灯光翻出鼎，钗影倒沈瓯。

婢捧消春困，亲尝散莫愁。吟诗因坐久，月转晚妆楼。
再次武公望雪梅韵五首 其四
廖行之（宋代）

自有天香轧魏姚，何须裂麝与涂椒。蜡梅卑俗红梅媚，漫与增添本草条。
祝英台近 后溪次韵日熙堂主人
周密（宋代）

殢馀酲，寻旧雨，愁与病相半。绿意阴阴，丝竹静深院。

绝怜事逐春移，泪随花落，似剪断、鲛房珠串。

喜重见。为谁倦酒慵诗，筠屏掩双扇。白发潘郎，羞见看花伴。

可堪好梦残时，新愁生处，烟月冷、子规声断。
杂曲歌辞。古别离
皎然（唐代）

太湖三山口，吴王在时道。寂寞千载心，无人见春草。

谁堪缄怨者，持此伤怀抱。孤舟畏狂风，一点宿烟岛。

望所思兮若何，月荡漾兮空波。云离离兮北断，

雁眇眇兮南多。身去兮天畔，心折兮湖岸。

春山胡为兮塞路，使我归梦兮撩乱。
油扇父亲要诗
曹义（明代）

畏日作炎蒸，襟怀藉尔清。杖藜林木下，几度伴吟行。
偈二首 其二
释怀深（宋代）

云自何山起，风从甚涧生。好个入头处，官路少人行。
秋晚衰疾稍平聊识喜怀
陆游（宋代）

世事纷纷博局中，岂知造物贷衰翁。
短筇倚壁知身健，小甑炊粳喜岁丰。
霜近平郊多雁落，雨频断港有船通。
更余一事生诗兴，乌柏新添数叶红。
木犀
方岳（宋代）

香到人间香更幽，月明风露正飕飕。
天开金粟如来藏，人立广飕宫殿秋。
几许多清冰脑片，一些来大雪花头。
此生若并凡红紫，安得奇芬死不休。
满江红·季琯灰融
黄人杰（宋代）

季琯灰融，盛寒里、梅香乍放。元道是酿成和气，间生名将。马革裹尸男子志，虎头食肉通侯相。更胸中、十万拥奇兵，人皆仰。腰金印，垂玉帐。忠胆锐，雄心壮。倚辕门几望，北州驰想。且倒长江为寿酒，却翻银浦千寻浪。算时来、一笑洗胡尘，迎天仗。
忆诸侄
陈允平（宋代）

万里经年别，临分手重携。
地寒冬气早，家远暮云低。
有信秋凭雁，无眠夜听鸡。
满怀霜露感，不隔故山西。
愁思岭
彭汝砺（宋代）

少狂千兔秃诗毫，醉看真珠酒滴槽。白首不堪论往事，清尊祇可慰徒劳。
暑夕乍凉二绝 其一
吕本中（宋代）

三旬埃郁得清风，领袖犹翻汗摺红。已是梦清无俗梦，更移凉簟月明中。
偈颂一百三十三首 其一○六
释居简（宋代）

智不到处，满口道著，与你大书特书。屡书于虚空中，不怕风吹日炙，有名不用镌顽石。
千尺雪再成 其二
弘历（清代）

訇湱流离泻复渟，声难为状色难形。三间板阁虚窗静，只合忘言注水经。
萧宅二三子赠答诗二十首。蛱蝶请客
卢仝（唐代）

粉末为四体，春风为生涯。愿得纷飞去，与君为眼花。
寄罗湘林
李之世（明代）

别来双鬓各萧骚，咫尺风烟梦寐劳。犹记墨花池畔雨，数拳奇石点庭皋。
舶使王会溪太守赵见泰九日领客枉顾山中赋采
蒲寿宬（宋代）

淡淡暮秋色，行行绕疏篱。
最爱重九名，拟和柴桑诗。
风流足千载，感慨彼一时。
此日不易得，有酒安可辞。
送王嘉叟编修倅洪州
史浩（宋代）

男儿抱经纶，动必为时利。姑置俗儒谈，盍各言尔志。

匹马从军游，叫阍上封事。秦王不能坑，汉祖不敢戏。

不溺蛮粤头，当断匈奴臂。雍容奏凯还，礼乐格天地。

化工泯无迹，君隆尧舜治。此志倘萧条，五湖资一醉。

钓竿拂沧波，藜杖倚烟寺。采菊秋荐馨，纫兰春及衣。

作诗以遣怀，把酒以适意。随处是道场，其乐叵思议。

公乎个中人，出处洞兹义。弹冠下七闽，簉迹中都吏。

学士如堵墙，争欲挽之试。公曰平生心，科目非所觊。

我有活国谋，囊封彻天视。九重一夜阑，拊髀为歔欷。

迟明未报可，襆被秣归骑。帝曰予汝嘉，予忧在阃寄。

南昌古名藩，咨汝往其贰。画栋晓飞云，珠帘暮雨坠。

要当轸民疠，岂独览佳致。公清衡重轻，内外匪殊异。

苟与道周旋，俯仰何所愧。金柔以鍊刚，玉美由火炽。

隐忍斯成功，沈深乃大器。穷达付自尔，是谓浩然气。

宣室行受釐，前席宁许避。吾词非浪发，请公默而识。
偈颂八十五首 其九
释妙伦（宋代）

天自高，地自厚。一一不是单，三三亦非九。唯爱部渎山前丘大翁，见人长揖高叉手。
拟齐梁体寄冯使君三首
贯休（唐代）

庭鸟多好音，相呼灌木中。竹房更何有，还如鸟巢空。

赖逢富人侯，真东晋谢公。煌煌发令姿，珂珮鸣丁冬。

故山有深霞，未如旌旗红。惭非卫霍松，何以当清风。

露益蝉声长，蕙兰垂紫带。清吟待明月，孤云忽为盖。

伊余石林人，本是烧畬辈。频接谢公棋，输多未曾赛。

大道贵无心，圣贤为始慕。秋空共澄洁，美玉同贞素。

伟哉桐江守，雌黄出金口。为文能废兴，谈道弭空有。

雪林槁枯者，坐石听亦久。还疑紫磨身，成居灵运后。
睡起
释道璨（宋代）

青青岸草绿於袍，雨后江流数尽高。
庭院日长春睡足，幽兰花底读离骚。
仪真雍生见和因再用韵兼怀仪真
刘宰（宋代）

外客怜之子，寒窗几晦明。
羁禽恋乡国，来雁尚边声。
事去云成狗，时来草化萤。
未须论得失，把酒谩忘情。
小亭
李纲（宋代）

旋装新架对庭除，多谢春工与点酥。云叶扶疏成翠幄，玉花浮动满龙须。

招邀蜂蝶来书幌，燕集宾朋共酒壶。荫酿欲教香入骨，醉中芳馥任歌呼。
红窗迥（仙吕）
周邦彦（宋代）

几日来、真个醉。不知道、窗外乱红，已深半指。花影被风摇碎。拥春酲乍起。

有个人人，生得济楚，来向耳畔，问道今朝醒未。情性儿、慢腾腾地。恼得人又醉。
满庭芳
曹勋（宋代）

老不求名，心惟耽静，旧缘历过艰难。杜门无事，一味放痴顽。只藉炉香上彻，与天地、平直交关。真人喜，扶晨遣客，时暂下仙班。

矜怜。身已病，九疑夙驾，来顾台山。看神超清境，玉链朱颜。为向芝田桂圃，收妙有、与作真丹。他年报，冲融朝礼，香火紫云间。
题观潮阁
陈傅良（宋代）

俯拾沧溟大，冲陈苍莽多。
闽山飞鸟没，吴会一帆过。
消长看沙尾，行藏问钓蓑。
登临有如此，人物付谁何。
司马懿故居
沈绍姬（清代）

王业偏安蜀道难，奸雄宁独数曹瞒。中原回首移神鼎，竖子成名建禅坛。

城上风幡新塔宇，墓中巾帼旧衣冠。掀髯西指蚕丛路，丞相祠堂尚锦官。
仁宗皇帝挽辞三首 其三
张方平（宋代）

谟训垂宽大，基图得显承。新宫开玉锁，旧册阅金滕。

龙驾归虚极，鸾旗建大升。平生怀孝慕，游仗展三陵。
渔具诗。叉鱼
陆龟蒙（唐代）

春溪正含绿，良夜才参半。持矛若羽轻，列烛如星烂。

伤鳞跳密藻，碎首沈遥岸。尽族染东流，傍人作佳玩。
寄胡竹洲
张至龙（宋代）

野菜生根土亦香，寒林晴久漏春阳。
山临古画开当户，蜗学名书篆满墙。
密竹旋删嫌碍月，青柑迟摘待经霜。
儿童闲取池头水，剜破琉璃绿一方。
拜星月慢·林钟羽姜石帚以盆莲数十置中庭宴客其中
吴文英（宋代）

绛雪生凉，碧霞笼夜，小立中庭芜地。昨梦西湖，老扁舟身世。叹游荡，暂赏、吟花酌露尊俎，冷玉红香罍洗。眼眩魂迷，古陶洲十里。
翠参差、澹月平芳砌。砖花滉、小浪鱼鳞起。雾盎浅障青罗，洗湘娥春腻。荡兰烟、麝馥浓侵醉。吹不散、绣屋重门闭。又怕便、绿减西风，泣秋檠烛外。
水调歌头 赋德新王丈玉溪，溪在嵩前费庄，
元好问（金朝）

空蒙玉华晓，潇洒石淙秋。嵩高大有佳处，元在玉溪头。翠壁丹崖千丈，古木寒滕两岸，村落带林丘。今日好风色，可以放吾舟。百年来，算惟有，此翁游。山川邂逅佳客，猿鸟亦相留。父老鸡豚乡社，儿女篮舆竹几，来往亦风流。万事已华发，吾道付沧洲。
满庭芳（岩桂芗林改张元功所作）
向子諲（宋代）

瑟瑟金风，团团玉露，岩花秀发秋光。水边一笑，十里得清香。疑是蕊宫仙子，新妆就、娇额涂黄。霜天晚，妖红丽紫，回首总堪伤。

中央。孕正色，更留明月，偏照何妨。便高如兰菊，也让芬芳。输与芗林居士，微吟罢、闲据胡床。须知道，天教尤物，相伴老江乡。
病酒
洪适（宋代）

三日惟闻煮药声，一中可怕圣之清。移花种竹已得地，逢酒当歌须闭城。

远避霜风严北户，静看朝日满东荣。双螯退步输年少，谁与抽琴作蟹行。
题韩滉田家风俗图用旧题者韵 其三 登场
弘历（清代）

宛然睹高廪，不讳丰年优。多黍复多稌，西陌将东畴。

馀三防后岁，具四播今秋。孰谓农有暇，请看食未浮。
咏史 其一
程庭（清代）

山头冻雀语含凄，陵庙荒凉渡渭时。何负朱三还作贼，箕裘偏自五经儿。
醉歌行
王恽（元代）

苍陂水涨玻璃滑，堤柳含烟翠蒲茁。当年亭馆已陈迹，老树遗台犹秀拔。

我来置酒池上头，使君不负骢马游。县曹供张散平碧，呼集妓乐罗珍羞。

君侯一笑开怀抱，十日东风醉芳草。自嗟客子何所有？春色三分二分老。

人生欢乐不易得，况值清明时节好。终年尘土簿书里，未碍金尊重倾倒。

湖光照眼明罗绮，碧潋瑶翻歌扇底。气酣急遣张水嬉，取乐不论冠佩委。

溪风吹面縠纹生，两叶兰舟铙鼓起。红衣飞坠彩绳高，没入苍烟惊跃鲤。

郡人亦喜岁华新，四面纵观空巷里。佳人弄水祓不祥，公子联镳特观美。

锦筵香细酒不空，既醉穷欢忘誇靡。溪神捧出柘枝娘，翠袖娉婷矜便体。

绣靴画鼓随节翻，罗袜尘生步秋水。一春盛集固云乐，此会宾僚尤燕喜。

山阴修褉晋诸贤，畅叙幽情差可拟。客言行春似蜀守，醉到浣花而已矣。

树梢晴日向斜晖，使君皂盖先醉归。就中二公最爱敬，移次临流尽馀兴。

一杯未了风翻浦，山公倒载寻归路。自怜白发非春事，多为湘妃厌歌舞。

呼儿觅纸纪岁时，不以斯文乌所睹。至元乙亥三月春，元巳才过日在寅。

浩歌月底还自笑，醉里诗成似有神。
答钱山人惟实
童佩（明代）

论交不是路歧情，青眼争随杨柳生。故国年华花一树，贫家尊俎酒三行。

石边流水原无味，门外青山岂必名。却恐君归近城郭，倘将诗句落公卿。
小师正恭写松源掩室并师山行图请赞
释心月（宋代）

清空片云，古潭万象。
飘然何来，湛然何往。
识则不识，知而无知。
铁壁银山，挨开者谁。
潼关
李柏（清代）

雄关巀嵲巩西京，险甲中原天府名。三国封疆分一水，五陵锁钥寄孤城。

王侯老去河山在，揖让风衰战伐生。割据由来非一姓，岂徒失鹿是秦嬴。
感春三首
张耒（宋代）

悠悠朝兴暮还息，官闲事少门无客。
空山多阴春雨足，饥马萧萧空伏枥。
文章工巧谋愈疏，颜鬓衰迟进无策。
系身五斗尔自为，何用中宵空叹息。
投曾秀州逢四首 其四
赵蕃（宋代）

请到江西得正宗，后来曾吕出群雄。大阳遗履归何处，端欲从公一破聋。
邓侍御洞庭金鲤图歌
黄衷（明代）

洞庭之潴八百里，摇星簸日无时已。蛟妖蜃怪族各殊，琐碎讵时窥神鲤。

曲陵屃屃巨背高，大帜炜炜朱鬐骚。金鳞六六足百劫，珍目两两横波涛。

负舟一听轩辕乐，再驾湘妃返南国。还从汨水葬灵均，自是悠然无底壑。

此物神奇亦相世，得符麟凤称嘉瑞。楼船绣斧撼天来，瞥见乃在春湖澨。

丹青鱍鱍光芒动，画工那许知神用。满堂宾客但咄嗟，衰予感旧堪长恸。

伊昔毅皇岁丁卯，秋旦拿舟发江表。正书玄龙矫矫飞，壮观自诧平生少。

光阴流转如振埃，谛视赤鲤□龙材。龙材龙材，慎尔变化谁能猜，江南无处无风雷。
养拙庵述怀
伍骥（明代）

钝怀好习静，筑野龟山阴。容膝宽天地，披吟乐古今。

炫炫举世尚，喋喋非余心。抱瓮长松下，看云度晚深。
八月十二夜至十六夜皆无月赋诗三首
赵蕃（宋代）

已失连宵望，犹余此夕谋。
疏明时递见，暗淡幸空休。
无复丹梯意，居然四壁幽。
有怀千万种，都付一搔头。
题逸乐子卷
杨维桢（元代）

烟水风尘外，先生一草堂。
干时无战策，却老有丹方。
蒲方抄书短，松花酿酒香。
有时歌欸乃，小艇在沧浪。
赠刘进父监庙四首
赵蕃（宋代）

岁晚戒行路，问君何远征。
风霜虽自苦，坟墓不胜情。
南徙计岂得，北归边未平。
非惟慕严父，抑亦念难兄。
谢梦庵居士性宗集
释智愚（宋代）

性本无宗梦亦非，万机难透一真机。
有时暗与乾坤合，笑看春花秋叶飞。
巫山一段云
杜安世（宋代）

笑拟条风戏，装迟谷雨催。彩云飞下柳楼台。千朵一时开。

惜恐尘埃染，惊疑紫府来。有时香喷入人怀。魂断客徘徊。
览古感时偶成十古律 其八
王世贞（明代）

少日不知佞，老来宁贡谀。念君当尔尔，聊此布区区。

廊庙既已圣，山林安自愚。忘机独鸥鸟，或可与之俱。
游洞霄
黄常吉（宋代）

我厌城市喧，故作林泉游。
十事思九错，一笑忘百忧。
道念岂不定，俗累良未休。
安得弄泉石，味道老一丘。
寄金山良书记 其一
章甫（宋代）

浮玉山头屋数椽，同龛弥勒忆当年。祇今输与良书记，睡起晴窗看钓船。
西乌夜飞
佚名（宋代）

阳春二三月，
诸花尽芳盛。
持底唤欢来，
花笑莺歌咏。
和曹侍御除夜有怀
薛能（唐代）

有病无媒客，多慵亦太疏。自怜成叔夜，谁与荐相如。

嗜退思年老，谙空笑岁除。迹闲过寺宿，头暖近阶梳。

春立穷冬后，阳生旧物初。叶多庭不扫，根在径新锄。

田事终归彼，心情倦老於。斫材须见像，藏剑岂为鱼。

效浅惭尹禄，恩多负辟书。酬知必拟共，勿使浪踌躇。
用欧公韵寄夫子
姚倚云（清代）

忆昨送君时，风光正春日。别离那可论，此心良忽忽。

虽有千万言，心悲不能出。深恐扰君思，回肠忍泪没。

自君远行役，承欢双亲膝。黾勉敢惮劳，夙夜怀懔慄。

初来未尽谙，儿女相辅弼。惭惶提斯心，安得往时逸。

风月非无趣，每每看令失。时或有佳致，十不能得一。

感念高堂慈，遇事必宽恤。有时怜其长，命之和新律。

亦欲博亲欢，苦思真咄咄。流光何迅速，夏去秋风疾。

相思惟自知，乌能向人述。忽得桐城书，青山已卜吉。

览之涕交流，岂敢望归必。老人竟颔首，许其返蓬筚。

又得津门书，周旋语意密。极论劬劳恩，去日若鞭抶。

汝心苟不从，遗恨当斧锧。故尔辞两亲，脱身不用乞。

在道感君怀，反复视君笔。忧思安能已，徒有泪横溢。

君诚不自聊，尚恐君心郁。何以报深情，珍重为君匹。

倦极入幽梦，相见在仿佛。忽为晨钟醒，劳生待谁嫉。

茫茫大块中，尔我定何物。好留泡影嬉，祇待白头毕。

从兄复登舟，亦任风涛䫻。万里若乘槎，苍茫近太乙。

云际山迢迢，枫林秋瑟瑟。寒沙群雁嗷，荒渚幽虫唧。

皓月一周天，片帆抵官室。悲喜涕重闱，亲情绕诸侄。

旧日闺阁中，妆台尽散佚。芙蓉尚含苞，丹橘犹结实。

依依我亲傍，留连复惕怵。聊慰罔极思，寸心中自劾。

且复爱年华，新妆待君栉。翱翔好致身，憔悴嗟吾质。

不然陶翟耳，吾岂慕高秩。堂上七十年，人情三百绂。
黄叶
袁燮（宋代）

黄叶纷纷舞劲风，反膏收液岁成功。
明年满眼春容好，却在今时萦寞中。
红梅三首 其二
苏轼（宋代）

雪里开花却是迟，何如独占上春时。也知造物含深意，故与施朱发妙姿。

细雨裛残千颗泪，轻寒瘦损一分肌。不应便杂妖桃杏，数点微酸已著枝。
王将军墓
张玉娘（宋代）

岭上松如旗，扶疏铁石姿。下有烈士魂，上有清菟丝。

烈士节不改，青松色愈资。欲试烈士心，请看青松枝。
野宿
孙元衡（清代）

秋云向暮总阴森，竹屋卑栖枳棘林。风外叶鸣山鸟怪，雨中灯静寺钟沈。

瘴烟作祟香先到，积水生寒夜渐深。耳目悲凉成底事，草虫还为发孤吟。
次韵师厚病间十首
黄庭坚（宋代）

民生自煎熬，煮豆共萁爨。
居然忘本根，光阴不供翫。
藏山夜半失，乌合归星散。
因病见不生，达人果大观。
三鸟咏之二竹鸡词
贺铸（宋代）

东南泽国陂塘阔，旱岁少逢晴五月。
田间蛙喜雨冥冥，竹下鸡五泥滑滑。
而予不耕陂下田，田皋驱马挥长鞭。
稻塍微茫绝复连，如蹑镜面流鲛涎。
植蹄沮洳不敢前，何暇顾惜青莲乾。
竹鸡鸟，汝幸飞翔罗罻外，
安知此涂吁可畏。雄雌更鸣方自慰，
汝不能言意为对。君不见日围赫赫是长安，
大明宫阙开云端。鸡人唱漏辰三刻，
左右相君朝谒还。前驺谁敢干，
後乘不可攀。飘颻青盖望已远，
绿槐阴下沙堤闲。长堤千步沙漫漫，
风不惊尘雨亦乾。君能驰骛此其所，
何事江乡行路难。
寄荅溪南诗老辛愿敬之
元好问（金朝）

五年不唤溪南渡，日夕心驰洛西路。山中今日见君诗，惆怅良辰又相误。

龙蛇大泽变风景，虎豹天门郁烟雾。丈夫不合把锄犁，青鬓无情忽衰素。

平泉漫作穷愁志，笠泽休题自怜赋。长安正有五侯鲭，肮脏谁能作楼护？

青灯老屋深蓬蒿，蝙蝠掠面莎鸡号。剑歌夜半激悲壮，松风万壑翻云涛。

区区墓上曹征西，我知惭愧王东皋。人生只有一杯酒，螟蛉蜾蠃安能豪。
水调歌头·岭峤转和气
徐鹿卿（宋代）

岭峤转和气，英簜挟新凉。登车搅辔慷慨，风采肃台纲。第一澄清官府，次第咨询民瘼，馀事到囷仓。谨勿养稂莠，莠盛稻苗伤。金芝秀，蒲涧碧，荔枝香。此中风味不恶，暂借使星光。毋薄炎荒瘴海，曾著广平李勉，归去□平章。唤起昔贤梦，千载续遗芳。
绝句
葛秋崖（宋代）

二十四友金谷宴，千三百里锦帆游。
人间无此春风乐，乐极人间无此愁。
偈颂五十一首 其三十六
释道冲（宋代）

秘魔擎杈，赵州吃茶。禾山打鼓，归宗斩蛇。惯钓鲸鲵沉巨浸，却嗟蛙步𩥇泥沙。
天池寺忆雪屋韶上人
董嗣杲（宋代）

惠诗传驿旧，立雪想师遥。
一别此山去，清风不可招。
经窗云半掩，石塔水偏朝。
托迹今三宿，伊谁共寂寥。
寒夜与伯氏晏坐
宋祁（宋代）

对拥圆炉坐，萧然念变衰。
树鸣馀叶乱，灯战暗花危。
罇酒伯仲雅，园荆兄弟枝。
陶陶且相乐，低月半遥帷。
赋得夏云多奇峰
弘历（清代）

本是依峰出，因之肖碧峰。请看原触石，何必定从龙。

为一抑为二，若离还若逢。嵯峨形尽幻，晻霭势方浓。

丁斧何能展，虞歌或可庸。城疑现乾闼，窗拟列芙蓉。

矗矗方迎目，英英早荡胸。纵艰兴宝藏，为雨利三农。
寄东山寺长老宅区中，索画梅
张昱（元代）

同是多生无垢身，孤芳岁晏转精神。濡毫应觉香先到，写影无如月最真。

庾岭近来还有信，花光以后更何人？情知此事难描画，驿使空回可不嗔。
丫头岩
徐元杰（宋代）

丫头不是女丫鬟，把作坚牢担拄看。
撑定东南天半壁，镇教双耸碧云端。
性之寻梅归来有诗因感一绝
胡仲参（宋代）

处士庐前门迳深，仅留佳句与人吟。
孤山近日无行路，疏影暗香何处寻。
题访戴图
郭钰（元代）

雪月尊前足笑歌，到门何事不相过。情知离合皆天意，只恐重来白发多。
奉和鲁望渔具十五咏。钓车
皮日休（唐代）

得乐湖海志，不厌华輈小。月中抛一声，惊起滩上鸟。

心将潭底测，手把波文袅。何处觅奔车，平波今渺渺。
题王亚夫检正岘湖堂
杨万里（宋代）

西岘山光照旧庐，北湖水色漾新居。
翠鬟夜欲凌波去，玉镜晨当扫黛初。
万岳千岩双不供，轻风细浪一夫须。
来书便当催诗雨，雪後灯前卷复舒。
虹出
郑清之（宋代）

轻红浅翠抹弓腰，高映斜阳跨碧霄。半似一条琼玉带，合成五色水晶桥。
春兴 其二
王九思（明代）

忆在梁园诗兴发，康王城北见黄河。信陵公子萧条尽，白发侯黄感慨多。

落日酒酣提剑舞，中流风起扣舷歌。十年徒侣仍稀阔，袅袅行云奈尔何。
渔家傲·独木小舟烟雨湿
程垓（宋代）

独木小舟烟雨湿。燕儿乱点春江碧。江上青山随意觅。人寂寂。落花芳草催寒食。
昨夜青楼今日客。吹愁不得东风力。细拾残红书怨泣。流水急。不知那个传消息。
题石室并和澹庵 其九
释慧空（宋代）

黄陈五合不劳舂，食罢无营一似慵。麋鹿往还溪上路，白云开合面前峰。
和运司园亭 其六 翠锦亭
丰稷（宋代）

檐外列修木，凛凛正人气。有德必有文，烂兮五色备。

岂同夭韶花，弄春张绣被。须信轮囷材，堪为万乘器。
江行无题一百首
钱珝（唐代）

倾酒向涟漪，乘流东去时。寸心同尺璧，投此报冯夷。
江曲全萦楚，云飞半自秦。岘山回首望，如别故关人。
浦烟函夜色，冷日转秋旻。自有沈碑石，清光不照人。
楚岸云空合，楚城人不来。只今谁善舞，莫恨发阳台。
行背青山郭，吟当白露秋。风流无屈宋，空咏古荆州。
晚来渔父喜，罾重欲收迟。恐有长江使，金钱愿赎龟。
去指龙沙路，徒悬象阙心。夜凉无远梦，不为偶闻砧。
霁云疏有叶，雨浪细无花。稳放扁舟去，江天自有涯。
好日当秋半，层波动旅肠。已行千里外，谁与共秋光。
润色非东里，官曹更建章。宦游难自定，来唤棹船郎。
夜江清未晓，徒惜月光沉。不是因行乐，堪伤老大心。
翳日多乔木，维舟取束薪。静听江叟语，俱是厌兵人。
箭漏日初短，汀烟草未衰。雨馀虽更绿，不是采蘋时。
山雨夜来涨，喜鱼跳满江。岸沙平欲尽，垂蓼入船窗。
渚边新雁下，舟上独凄凉。俱是南来客，怜君缀一行。
牵路沿江狭，沙崩岸不平。尽知行处险，谁肯载时轻。
云密连江暗，风斜著物鸣。一杯真战将，笑尔作愁兵。
柳拂斜开路，篱边数户村。可能还有意，不掩向江门。
不识桓公渴，徒吟子美诗。江清唯独看，心外更谁知。
憔悴异灵均，非谗作逐臣。如逢渔父问，未是独醒人。
水涵秋色静，云带夕阳高。诗癖非吾病，何妨吮短毫。
登舟非古岸，还似阻西陵。箕伯无多少，回头讵不能。
帆翅初张处，云鹏怒翼同。莫愁千里路，自有到来风。
秋云久无雨，江燕社犹飞。却笑舟中客，今年未得归。
佳节虽逢菊，浮生正似萍。故山何处望，荒岸小长亭。
行到楚江岸，苍茫人正迷。只知秦塞远，格磔鹧鸪啼。
月下江流静，村荒人语稀。鹭鸶虽有伴，仍共影双飞。
斗转月未落，舟行夜已深。有村知不远，风便数声砧。
棹惊沙鸟迅，飞溅夕阳波。不顾鱼多处，应防一目罗。
渐觉江天远，难逢故国书。可能无往事，空食鼎中鱼。
岸草连荒色，村声乐稔年。晚晴初获稻，闲却采莲船。
滩浅争游鹭，江清易见鱼。怪来吟未足，秋物欠红蕖。
蛩响依莎草，萤飞透水烟。夜凉谁咏史，空泊运租船。
睡稳叶舟轻，风微浪不惊。任君芦苇岸，终夜动秋声。
自念平生意，曾期一郡符。岂知因谪宦，斑鬓入江湖。
烟渚复烟渚，画屏休画屏。引愁天末去，数点暮山青。
水天凉夜月，不是惜清光。好物随人秘，秦淮忆建康。
古来多思客，摇落恨江潭。今日秋风至，萧疏独沔南。
映竹疑村好，穿芦觉渚幽。渐安无旷土，姜芋当农收。
秋风动客心，寂寂不成吟。飞上危樯立，啼乌报好音。
见底高秋水，开怀万里天。旅吟还有伴，沙柳数枝蝉。
九日自佳节，扁舟无一杯。曹园旧尊酒，戏马忆高台。
兵火有馀烬，贫村才数家。无人争晓渡，残月下寒沙。
渚禽菱芡足，不向稻粱争。静宿凉湾月，应无失侣声。
轻云未护霜，树杪橘初黄。信是知名物，微风过水香。
渺渺望天涯，清涟浸赤霞。难逢星汉使，乌鹊日乘槎。
土旷深耕少，江平远钓多。生平皆弃本，金革竟如何。
海月非常物，等闲不可寻。披沙应有地，浅处定无金。
风晚冷飕飕，芦花已白头。旧来红叶寺，堪忆玉京秋。
风好来无阵，云闲去有踪。钓歌无远近，应喜罢艨艟。
吴疆连楚甸，楚俗异吴乡。漫把尊中物，无人啄蟹筐。
岸绿野烟远，江红斜照微。撑开小渔艇，应到月明归。
雨馀江始涨，漾漾见流薪。曾叹河中木，斯言忆古人。
叶舟维夏口，烟野独行时。不见头陀寺，空怀幼妇碑。
晚泊武昌岸，津亭疏柳风。数株曾手植，好事忆陶公。
坠露晓犹浓，秋花不易逢。涉江虽已晚，高树搴芙蓉。
舟航依浦定，星斗满江寒。若比阴霾日，何妨夜未阑。
近戍离金落，孤岑望火门。唯将知命意，潇洒向乾坤。
丛菊生堤上，此花长后时。有人还采掇，何必在春期。
夕景残霞落，秋寒细雨晴。短缨何用濯，舟在月中行。
堤坏漏江水，地坳成野塘。晚荷人不折，留取作秋香。
左宦终何路，摅怀亦自宽。襞笺嘲白鹭，无意喻枭鸾。
楼空人不归，云似去时衣。黄鹤无心下，长应笑令威。
白帝朝惊浪，浔阳暮映云。等闲生险易，世路只如君。
橹慢开轻浪，帆虚带白云。客船虽狭小，容得庾将军。
风雨正甘寝，云霓忽晚晴。放歌虽自遣，一岁又峥嵘。
静看秋江水，风微浪渐平。人间驰竞处，尘土自波成。
风劲帆方疾，风回棹却迟。较量人世事，不校一毫厘。
咫尺愁风雨，匡庐不可登。只疑云雾窟，犹有六朝僧。
幽思正迟迟，沙边濯弄时。自怜非博物，犹未识凫葵。
曾有烟波客，能歌西塞山。落帆唯待月，一钓紫菱湾。
千顷水纹细，一拳岚影孤。君山寒树绿，曾过洞庭湖。
光阔重湖水，低斜远雁行。未曾无兴咏，多谢沈东阳。
晚菊绕江垒，忽如开古屏。莫言时节过，白日有馀馨。
秋寒鹰隼健，逐雀下云空。知是江湖阔，无心击塞鸿。
日落长亭晚，山门步障青。可怜无酒分，处处有旗亭。
江草何多思，冬青尚满洲。谁能惊鵩鸟，作赋为沙鸥。
远岸无行树，经霜有半红。停船搜好句，题叶赠江枫。
身世比行舟，无风亦暂休。敢言终破浪，唯愿稳乘流。
数亩苍苔石，烟濛鹤卵洲。定因词客遇，名字始风流。
兴闲停桂楫，路好过松门。不负佳山水，还开酒一尊。
幽怀念烟水，长恨隔龙沙。今日滕王阁，分明见落霞。
短楫休敲桂，孤根自驻萍。自怜非剑气，空向斗牛星。
江流何渺渺，怀古独依依。渔父非贤者，芦中但有矶。
高浪如银屋，江风一发时。笔端降太白，才大语终奇。
细竹渔家路，晴阳看结缯。喜来邀客坐，分与折腰菱。
幸有烟波兴，宁辞笔砚劳。缘情无怨刺，却似反离骚。
平湖五百里，江水想通波。不奈扁舟去，其如决计何。
数峰云断处，去岸映高山。身到韦江日，犹应未得闲。
一湾斜照水，三版顺风船。未敢相邀钓，劳生只自怜。
江雨正霏微，江村晚渡稀。何曾妨钓艇，更待得鱼归。
沙上独行时，高吟到楚词。难将垂岸蓼，盈把当江蓠。
新野旧楼名，浔阳胜赏情。照人长一色，江月共凄清。
愿饮西江水，那吟北渚愁。莫教留滞迹，远比蔡昭侯。
湖口分江水，东流独有情。当时好风物，谁伴谢宣城。
浔阳江畔菊，应似古来秋。为问幽栖客，吟时得酒不。
高峰有佳号，千尺倚寒松。若使炉烟在，犹应为上公。
万木已清霜，江边村事忙。故溪黄稻熟，一夜梦中香。
楚水苦萦回，征帆落又开。可缘非直路，却有好风来。
远谪岁时晏，暮江风雨寒。仍愁系舟处，惊梦近长滩。
真州上官漕劝农
戴复古（宋代）

小队出行春，旌旗带野云。
草成平寇檄，翻作劝农文。
幕府多奇士，诗书策异勋。
请将边上事，一一奏明君。
梅友
李龙高（宋代）

老子平生怕热瞒，论心只可话馀酸。
刘郎枉了夸豪杰，甘向伾文托岁寒。
叔伊寓高昌庙过访贻诗叠韵
叶大庄（清代）

县厅决事返便睡，鱼菜何以娱嘉宾。淋浪密雨响窗格，寒禽叫水湖亭漘。

冲泥巷南越巷北，谈碑校艺今无伦。枇杷初黄芍药老，香车大道驰辚輑。

名姬论钱值千万，贫嫁厮养寻常人。东风卷地不动尘，华镫顾曲樱桃唇。

马蹄不到人迹少，君家独树柴门春。诸郎读书墨满案，瘦句喜作无病呻。

手搜女真蒙古事，字仿刘懿兼刁遵。繄予忍饥困州邑，乌帽雪鬓常参晨。

行将投劾去晞发，衣囊渔具荒江滨。外集论诗记甲子，内景受道持庚申。

漫承桂段曲为比，一脉家法真龂龂。洨{氵巾玄}令长定何职，中天万古双嶙峋。
题唐子华春云出谷图
叶颙（元代）

云住山色佳，云去山骨瘦。云物屡变更，青山但如旧。

子华亦何人，胸有山水痼。嵯峨万叠青，收拾在尺素。

春云去何之，出谷渐弥布。滃郁复氤氲，天下期盖覆。

或然化甘霖，江山起烟雾。枯槁及林木，巨细沾雨露。

慎勿谩遮天，掩蔽激众怒。无心我亦云，偶出非有故。

读书幸不多，早被儒冠误。巍然抗高节，要与云同步。

得失费卷舒，坐阅岁月度。富贵情易图，不义愧攀附。

负郭二顷田，自足慰衰暮。慇勤送云出，我欲寻归路。
园亭杂咏七首和樗亭弟 其五 荷
黄衷（明代）

露槿岂不荣，绛榴红亦簇。何似水芝英，无风自芳馥。
念奴娇
陈三聘（宋代）

晴风丽日，算东君、坼遍梅心桃萼。独有名花开殿后，一笑嫣然如昨。黄袂层肤，霞冠高拥，多态春才觉。雨巾风帽，故人来趁花约。

好是罗绮添春，香风环坐，半醉金钗落。老去心情难似旧，手捻花枝为乐。麝馥萦愁，妆花凝恨，莫惜金荷酌。酒阑花睡，梦魂重到京洛。
湘妃怨
曹勋（宋代）

雨潇潇兮洞庭，烟霏霏兮黄陵。
望夫君兮不来，波渺渺而难升。
乌家更
觉罗桂芳（清代）

惊风匿白日，山深路如漆。乌店灰烬余，一二破土室。

老叟迓客灰，欲语神惨栗。自言就木年，平头六十一。

有男己娶妇，菽水欢绕膝。更有乳下孙，调弄慰衰疾。

昨月寇突至，仓猝生离别。我老骨髓乾，欲逃逃不脱。

长跪乞贼怜，股悚甘嗔喝。筛簸我稻粱，颠倒我裋褐。

一棺久待死，斧作薪柴艺。胆裂潜吞声，贼去幸复活。

近稍集流亡，初从乱离说。云我子恋妇，十步每九蹶。

更有襁褓儿，呱呱难舍决。大半落贼手，残害为异物。

敢望骨肉欢，异时聚蓬筚。但愿抚其尸，一洒眼中血。

天明叟出门，扶杖寻儿骨。
瓮圃新霁
方回（元代）

小园秋霁胜春晖，雨过林端叶未稀。
红锦芙蓉应万萼，雪衣蝴蝶忽双飞。
刀耕旧业聊从俗，瓮汲余生永息机。
天与华腴慰萧寂，可无佳句答烟霏。
上杭州令狐使君
贯休（唐代）

颜冉德无邻，分忧浙水滨。爱山成大癖，求瘼似诸身。

视事奸回尽，登楼海岳春。野人如有幸，应得见陶钧。
自扁门归
陆游（宋代）

橘柚累累未著霜，陂塘渺渺度秋光。
长桥虹卧当官道，重阁翬秋出女墙。
烟际远舟俄已隐，天边惊雁不成行。
归来有底夸儿辈，笑指奚奴古锦囊。
元日客中和同年韵
赵必象（宋代）

岁堂堂去逐江干，夜半东风送旧寒。
爆竹声中人老大，梅花香外客平安。
一番春事从头起，万里天衢著步宽。
上下云龙平昔愿，拟摩短翮附飞翰。
好事近 其九
陆游（宋代）

小倦带馀酲，澹澹数棂斜日。驱退睡魔十万，有双龙苍璧。

少年莫笑老人衰，风味似平昔。扶杖冻云深处，探溪梅消息。
食早荔七首
刘克庄（宋代）

向来唤做荔支颠，浪得颠名不记年。
帝悯此翁颜色老，即家除拜荔支仙。
送给事俞学士知宣州
宋庠（宋代）

駮议东曹重，修书秘府荣。
缘何厌庐久，便作偃藩行。
戒道熊文戟，腾装鹤膝兵。
尧云迷阙曙，淮雨破舟程。
竹契将恩远，江波共政清。
向愁窗岫好，谁赏谢宣城。
初夏湖山
张埴（宋代）

五供翛然可是鲜，一生只抱石头眠。
死应不恨为冯剑，夏日攸山二十年。
满江红
丘崈（宋代）

驻马江头，聊自放、尘劳踪迹。身渐老、尊前羞见，异乡风物。雪柳垂金＿胜小，钗头又报春消息。记去年、持酒觅新词，人疏隔。

时序好，今犹昔。携赏处，空追忆。都如梦才觉，悄然难觅。且饮不须论许事，从今煞有佳天色。但官闲、有酒便嬉游，愁无益。
题浯溪
曾丰（宋代）

千古一碑得人爱，来书碑后几前辈。相颉颃甚曾不饶，自混融之了无碍。

太平天子狃开元，驯致马嵬悔何逮。桑阴未徙宗庙安，储皇功岂不云倍。

君父恩重臣子轻，功至弥天皆分内。灵武犹言权济经，京师何忍小间大。

南内起居不遑安，西宫晨夕无聊赖。不没其实豫章公，言者无罪闻足戒。

元结但持归美心，为尊者讳谁独怪。归美为颂刺为雅，四诗义各有攸在。

一出春秋雅颂中，两忘人我是非外。朅来独招莫逆魂，尊中有酒聊一酹。

垂去更解未艾纷，石上有壁聊一疥。
别后
黄滔（唐代）

梦里相逢无后期，烟中解珮杳何之。

亏蟾便是陈宫镜，莫吐清光照别离。
醉花间·独立阶前星又月
冯延巳（五代）

独立阶前星又月，帘栊偏皎洁。霜树尽空枝，肠断丁香结。
夜深寒不彻，凝恨何曾歇，凭阑干欲折。两条玉箸为君垂，此宵情，谁共说？
示子效玉川子
孙承恩（明代）

书斋坐清昼，昧昧心弗怡。阿松忽前来，出扇乞我诗。

阿松性沉嘿，颇不喜施为。我疑乃质鲁，但识栗与梨。

今朝忽好事，我喜为解颐。呼儿更来前，听我好言词。

汝今十四岁，非复髫龀儿。读书吾家事，诲汝良孜孜。

读书添智慧，读书破愚痴。读书为贤良，读书佩朝裾。

汝前当七龄，头角颇岐嶷。何更七年来，碌碌但如斯。

岂汝诚质鲁，变化犹有期。抑汝故懒惰，懒惰无由医。

人生要树立，诗书乃镃基。利达且莫言，赋命固不齐。

但观不学人，何别隶与厮。学庸及语孟，精义要深惟。

尚书最难读，功当百倍之。考事贯今古，摛文炳珠玑。

今虽未能然，为学当视兹。似汝恁陋劣，万难冀毫釐。

吾又念世德，承传汝当思。吾宗百年来，诗礼人共推。

穆穆抑斋老，黉宫拥皋比。汝祖雪岑公，清名绝瑕疵。

我虽勉继述，浅薄恒忸怩。汝若不自立，自汝隳门楣。

汝观东邻氏，绰楔高巍巍。有子不嗜学，破败共笑嗤。

又观西邻翁，起家自茅茨。有子立青云，里闬腾光辉。

人生无愚智，共识好与媸。东西两家子，问汝当何居。

光阴不我待，日月相奔驰。汝勿恃年小，一去难再追。

不信观汝爷，尚记发垂垂。转眼亦几何，清霜点乌髭。

少时不自力，及此徒伤悲。我家世清白，囊橐无馀赀。

幸存薄田亩，犹可供粥糜。亦有书满架，古训光陆离。

役使有童奴，免使执爨炊。古人贫亦学，劳苦身无资。

我今虽淡薄，不令汝寒饥。汝若更不学，此咎当责谁。

只今当长夏，俗事无牵縻。愿汝务学业，毋徒习遨嬉。

切磋同阿哥，和鸣恊埙篪。莫似汝父懒，失学悔后时。

愿汝崇明德，忠信以自治。入则孝爷娘，出则敬友师。

莫似汝父癖，愆尤日潜滋。莫起侈泰念，淡薄守家规。

莫习轻薄态，执礼须谦卑。但观世上人，浮侈终自隳。

我今已四十，精力会有衰。汝年渐长大，将以门户遗。

男儿贵自强，奋发不可迟。爷娘虽汝怜，岂得长提携。

世事不可料，前程杳难窥。贤不肖系人，造物无容私。

骥子始堕地，骨相超等夷。驽骀亦自别，宁候异日知。

如今亦稍稍，我窃为汝疑。再看汝一龄，便可分雄雌。

恩义不相掩，舐犊非为慈。汝不用吾言，吾将汝鞭笞。

告汝出苦语，拊心转歔欷。勉哉不可忘，一一镌肝脾。
诉衷情
曾觌（宋代）

闲窗静院漏声长。金鸭冷残香。几番梦回枕上，飞絮恨悠扬。

身在此，意伊行。日煞思量。不言不语，几许闲情，月上回廊。
景德祭社稷三首 其三 送神用《静安》。
郊庙朝会歌辞（宋代）

制币牺齐，正辞无愧。乐以送之，毕其精意。
送曹巨源之南都
邹浩（宋代）

高堂且置琴中操，骏马初驰陌上尘。无限清风与明月，一时分付属閒人。
五峰瀑布
倪思（宋代）

行行穷尽深林外，碧瓦鳞差依翠麓。
峰峦左右相回环，万叶霜丹间晴绿。
忽闻雷霆脚底声，声撼乾关隐坤轴。
双龙跃出两崖间，倒泻银河作飞瀑。
古监
王令（宋代）

一片灵光合有神，不知熔铸更何人。
春耕破冢衣冠尽，鬼手摩何日月新。
鉴面只知西子姣，照心难见比干真。
主人深有收藏意，当待清明不受尘。
拟古诗十九首 其四 今日良宴会
孙蕡（明代）

南园有佳人，窈窕桃李颜。容华一何丽，顾盼生光妍。

进退礼自防，秉德幽且闲。良媒候嘉意，君子希令言。

鸿雁念俦侣，关睢鸣河间。盛年若流水，隐处独长叹。
桐花
方回（元代）

怅惜年光怨子规，王孙见事一何迟。
等閒春过三分二，凭伏桐花报与知。
水仙子·春风骄马五陵儿
马致远（元代）

春风骄马五陵儿，暖日西湖三月时，管弦触水莺花市。不知音不到此，宜歌宜酒宜诗。
山过雨颦眉黛，柳拖烟堆鬓丝，可喜杀睡足的西施。
陈大夫见和春日三首用韵酬之 其三
释德洪（宋代）

诗轴来寻寂寞滨，把看字字蜕埃尘。江南家世休相问，陈氏文埃不乏人。

岳色渡江长自好，桃花满县不胜春。克家有子如麟凤，骨相吾惊是要津。
道阳朔山水尤奇绝旧传为天下第一非虚语也赋二绝句 其二
李纲（宋代）

赋诗曾送谪仙人，垂老翻游到海滨。梦幻去来何日了，且将病眼看嶙峋。
题叶劝农对山楼次韵二首 其一
俞德邻（宋代）

三平二满过即休，十事九律谁与谋。归来政自有佳趣，楼对青山山对楼。
金华王子、充夜饮芝云台上以丹桂五枝芳分韵
顾瑛（元代）

南州孟秋月，维日二十五。
回风吹层霄，飞云过疏雨。
客从金华来，款曲置樽俎。
况有匡庐仙，貌古心亦古。
襟期事萧散，笑傲忘宾主。
哀弦发秦声，长眉善胡舞。
秋辉能娱人，夜色满庭户。
翛翛风叶鸣，泫泫露花吐。
眷彼杯中月，不照坟上土。
缅怀琦龙门，扁舟下南浦。
濠堂
郑孝胥（清代）

抱城水南流，春来绿渐肥。蒋山绕其北，白云相委蛇。

精蓝割山绕，修竹何猗猗。岸回林梢密，桃李能成蹊。

置堂于此间，非瓦而茅茨。据榻揽峰岫，开窗弄涟漪。

堂前何所有？鱼鸟常忘机。堂后何所有？儿女从玩痴。

堂中何所有？夕阴与朝晖。壁间复何有？旧拓兼新诗。

人言此堂陋，华庑宜纤儿。或云此堂偏，当路谁高栖？

自从堂之成，使我壮志亏。宁馨必匿笑，焉知旷士怀！
答海上翁?一作答玉师?
苏轼（宋代）

山翁不复见新诗，疑是河南石壁曦。
海水岂容鲸饮尽，然犀何处觅琼枝。
杜少陵春游曲
郑允端（元代）

何处寻芳策蹇驴，典衣买酒出城西。玄都观里桃千树，黄四娘家花满溪。
句 其三
程师孟（宋代）

阶前玉水供千指，钵里金沂饭百年。
戒装武林别施蔡二生
胡应麟（明代）

施生赤城彦，蔡子黄岩英。吞吐石梁霞，各著词苑声。

相逢武林道，握手盖自倾。交孔竞持刺，识韩互班荆。

廿载龙门怀，一旦希合并。空山咏伐木，求友何嘤嘤。

缅余朽且拙，蚓窍鸣舂莺。翩翩两国士，立谈四座惊。

击筑邀渐离，脱剑遗荆卿。河桥骤脂辖，立马言长行。

行行去吴会，望望投幽并。屋梁梦颜色，落月悬高旌。

念彼新知乐，日夜肝肠撄。
性地颂
张伯端（宋代）

求生本自无生，畏灭何曾暂灭。
眼见不如耳见，口说争如鼻说。
送东阳顾明府罢归
戴叔伦（唐代）

祖帐临鲛室，黎人拥鹢舟。坐蓝高士去，继组鄙夫留。

白日落寒水，青枫绕曲洲。相看作离别，一倍不禁愁。
更漏子·独倚楼
贺铸（宋代）

上东门，门外柳。赠别每烦纤手。一叶落，几番秋。江南独倚楼。
曲阑干，凝伫久。薄暮更堪搔首。无际恨，见闲愁。侵寻天尽头。
次韵邢敦夫秋怀十首
秦观（宋代）

暮有二客至，俱以能禅闻。
一枝惠林出，一派智海分。
言各不相可，往来剧丝棼。
谢客姑舍是，妨余醉看云。
王将军再邀观猎予方归越不赴
徐渭（明代）

车骑环林款客扉，束装初罢曙钟微。西陵自喜扬帆渡，东郭遥怜控马归。

荒草回堤天共远，鸣镳扑地鸟俱飞。悬知行乐无过此，何事朝朝与愿违。
次韵蒋颖叔、钱穆父从驾景灵宫二首 其一
苏轼（宋代）

归来病鹤记城闉，旧踏松枝雨露新。半白不羞垂领发，软红犹恋属车尘。

雨收九陌丰登后，日丽三元下降辰。粗识君王为民意，不才何以助精禋。
落花
郑昈（唐代）

早春见花枝，朝朝恨发迟。直看花落尽，却意未开时。

以此方人世，弥令感盛衰。始知山简绕，频向习家池。
蝶恋花
吴文英（宋代）

湘水烟中相见早。罗盖低笼，红拂犹娇小。妆镜明星争晚照。西风日送凌波杳。
惆怅来迟羞窈窕。一霎留连，相伴阑干悄。今夜西池明月到。馀香翠被空秋晓。
马道驿夜坐作
吴振棫（清代）

侧侧春寒向暮生，帘垂镫暗不胜情。拥衾消尽红尘梦，一夜山泉带雨声。
江行无题一百首 其十五
钱珝（唐代）

渚边新雁下，舟上独凄凉。俱是南来客，怜君缀一行。
偶然堂成用韵答曾息庵方伯
梁元柱（明代）

短蓬初荫绿天姿，片石留云若有私。人畏自应成小筑，楼居宁敢负明时。

即看白社朱堪染，况羡青山翠可移。但有同盟公等在，不妨重赋偶然诗。
秋景 窗空雨声晚
刘辰翁（宋代）

枕上闻秋雨，愁声万古同。孰知残夜晓，冷浸一窗空。

窈窕闲筝残，交疏结网虫。卧听千叶雨，不似五更风。

渭水人分内，巴山客梦中。山城清漏断，惟是滴梧桐。
羽林郎
辛延年（两汉）

昔有霍家奴，姓冯名子都。
依倚将军势，调笑酒家胡。
胡姬年十五，春日独当垆。
长裾连理带，广袖合欢襦。
头上蓝田玉，耳后大秦珠。
两鬟何窈窕，一世良所无。
一鬟五百万，两鬟千万余。
不意金吾子，娉婷过我庐。
银鞍何煜爚，翠盖空踟蹰。(爚 一作：耀)
就我求清酒，丝绳提玉壶。
就我求珍肴，金盘脍鲤鱼。
贻我青铜镜，结我红罗裾。
不惜红罗裂，何论轻贱躯。
男儿爱后妇，女子重前夫。
人生有新旧，贵贱不相逾。
多谢金吾子，私爱徒区区。
华清宫四首 其二
吴融（唐代）

渔阳烽火照函关，玉辇匆匆下此山。一曲羽衣听不尽，至今遗恨水潺潺。
减字木兰花（丁未泊丈亭）
陈著（宋代）

夜帆初上。准拟今朝过越上。及到今朝。却被西风挫到潮。

丈亭到处。要得纵观赢得住。行止皆天。谁道人生客路难。
次韵前人醵更生会三首
陈著（宋代）

劫火吹炎海水飞，九州同惴釜鱼危。
有时杜老泪盈把，终日颜鱼面忍饥。
今古滔滔无限事，乾坤纳纳竟何知。
便教强趁黄花约，终恐趑趄罚后期。
率题风
弘历（清代）

东北风雨西北晴，较量既久知其徵。今日西北风而喜，前月西北风而憎。

憎兮喜兮风不知，日兮月兮无穷期。
次韵和中伏坐夜
黄庶（宋代）

万兵昏雨过，暑斗插云倾。
老佞溪蛙静，真交海月生。
游氛褰幕帟，远籁起茎英。
清洗尘埃虑，幽通造化情。
酸咸时味薄，寂寞古途亨。
去象筌真意，无形写天声。
诗疑窥杜子，文欲造盘庚。
身在清风国，神游白玉城。
希死乘浩气，沆瀣饮元精。
坐久忘昏寐，回头有启明。